
住谞讛讚专讬谉 讬讙 注"讘 - 驻讬专讜砖 砖讟讬讬谞讝诇抓

讜诪砖讬讘讬诐: 讗祝 讻讗谉 讗讬讻讗 讘讬谞讬讬讛讜 [讬砖 讘讬谞讬讛诐 讛讘讚诇] 诇讙讘讬 讬讜诐 转拽讜驻讛 诪转讞讬诇, 讜讬讜诐 转拽讜驻讛 讙讜诪专. 讜讗讜诇诐 诇讗 诪住讬讬诪讬 [讗讬谞诐 诪讜讙讚专讬诐], 砖谞专讗讛 诇谞讜 砖讘注谞讬谉 讝讛 讛诐 讞讜诇拽讬诐, 讗讱 诇讗 讘专讜专 诪讚讘专讬讛诐 诪讛 讚注转讜 砖诇 讻诇 讗讞讚 诪讛诐.


讗讞专讬诐 讗讜诪专讬诐: 诪讬注讜讟讜 砖诇 讞讜讚砖 诪注讘专讬诐, 讜讻诪讛 诪讬注讜讟讜? 讗专讘注讛 注砖专 讬讜诐. 讜砖讜讗诇讬诐: 诪讗讬 拽住讘专讬 [诪讛 住讘讜专讬诐] 讗讞专讬诐, 诪讛讜 讬住讜讚 住讘专转诐? 讗讬 拽住讘专讬 [讗诐 住讘讜专讬诐 讛诐] 讻讬 讬讜诐 转拽讜驻讛 讙讜诪专, 讜讙诐 讻讜诇讬讛 [讻诇] 讛讞讙 讬讛讬讛 讘转拽讜驻讛 讞讚砖讛 讘注讬谞谉 [爪专讬讻讬诐 讗谞讜], 讛讗讬讻讗 [讛专讬 讬砖] 诪讬诇讜讬 转谞讗讬 讝讛 讗祝 讘讞诪讬砖讛 注砖专! 讗诪专 专讘 砖诪讜讗诇 讘专 专讘 讬爪讞拽: 讗讞专讬诐 讘转拽讜驻转 谞讬住谉 拽讬讬诪讬 [注讜诪讚讬诐, 讚谞讬诐], 砖讚讘专讬 讗讞专讬诐 讗讬谞诐 诪转讬讬讞住讬诐 诇转拽讜驻转 转砖专讬 讗诇讗 诇转拽讜驻转 谞讬住谉, 讚讻转讬讘 [砖谞讗诪专]: "砖诪讜专 讗转 讞讚砖 讛讗讘讬讘 讜注砖讬转 驻住讞 诇讛' 讗诇讛讬讱" (讚讘专讬诐 讟讝, 讗), 讜讛诐 诪讘讬谞讬诐: 砖诪讜专 讗讘讬讘 砖诇 转拽讜驻讛 (讻诇讜诪专, 讬讜诐 转拽讜驻转 讛讗讘讬讘, 讬讜诐 砖讜讜讬讜谉 讛讬讜诐 讜讛诇讬诇讛) 砖讬讛讗 讘讞讚砖 谞讬住谉. 砖讬砖 诇讚讗讜讙 砖转拽讜驻转 谞讬住谉 转讛讗 注诐 转讞讬诇转 讞讜讚砖 谞讬住谉, 讜转讞讬诇转 讛讞讜讚砖 讛讬讗 诇讻诇 讛讬讜转专 讗专讘注讛 注砖专 讬讜诐 讘讜.


 讜砖讜讗诇讬诐: 讜讘诪拽专讛 讻讙讜谉 讝讛, 诪讚讜注 注讬讘专讜 讗转 讛砖谞讛?  讜诇讬注讘专讬讛 [讜砖讬注讘专讜] 讗转 讞讜讚砖 讗讚专 讜讬讜住讬驻讜 诇讜 讬讜诐 讗讞讚, 讜诪诪讬诇讗 讬讛讬讛 讗讘讬讘 砖诇 转拽讜驻讛 讘谞讬住谉! 讜诪砖讬讘讬诐, 讗诪专 专讘 讗讞讗 讘专 讬注拽讘: 讛转谞讗, 讗讞专讬诐, 诪诇诪注诇讛 诇诪讟讛 拽讞砖讬讘 [讞砖讘], 讻诇讜诪专, 讗讬谉 诇讛讘讬谉 讗专讘注讛 注砖专 讬讜诐 讚讜讜拽讗 讗诇讗 讛讻讬 拽讗诪专 [讻讱 讗诪专], 讻讱 讬砖 诇讛讘讬谉: 注讚 诪讬注讜讟讜 诪注讘专讬谉, 讻诇讜诪专, 讗诐 讛转拽讜驻讛 讛讬讗 讘讗讞讚 诪讬诪讬 住讜祝 讞讜讚砖 谞讬住谉 诪注讘专讬诐, 讜讻谉 诪注讘专讬诐 注讚 砖讬讙讬注 诇诪讬注讜讟讜, 讜讻诪讛 诪讬注讜讟讜? 讗专讘注讛 注砖专 讬讜诐, 讗讘诇 讗诐 讞诇讛 讛转拽讜驻讛 讘讗专讘注讛 注砖专 注爪诪讜 讗讬谉 诪注讘专讬诐 讗诇讗 诪讜住讬驻讬诐 讬讜诐 诇讞讜讚砖 讗讚专.


专讘讬谞讗 讗诪专: 诇注讜诇诐 讗驻砖专 诇驻专砖 讻驻讬 砖讛讘讬谞讜 讗转 讛讚讘专讬诐 诪转讞讬诇讛, 讻讬 讗讞专讬诐 讘转砖专讬 拽讬讬诪讬 [注讜诪讚讬诐, 讚谞讬诐]. 讜拽住讘专讬 [讜住讘讜专讬诐] 讗讞专讬诐 讻讬 讻讜诇讬讛 [讗转 讻诇] 讛讞讙 讘注讬谞谉 [爪专讬讻讬诐 讗谞讜] 砖讬讛讬讛 讘转拽讜驻讛 讛讞讚砖讛, 讗诇讗 砖诇讚注转 讗讞专讬诐 谞讻诇诇 讘转讜讱 讝讛 讙诐 讬讜诐 讟讜讘 专讗砖讜谉 砖诇 讞讙 讛住讜讻讜转. 讜诪拽砖讬诐: 讗讬讱 讗驻砖专 诇讜诪专 砖讙诐 讬讜诐 讟讜讘 专讗砖讜谉? 讛诇讗 "讞讙 讛讗住祝" (砖诪讜转 讻讙, 讟讝) 讻转讬讘 [谞讗诪专]! 诪砖诪注 砖讞讙 砖讘讜 讗讜住驻讬诐 讗转 讛转讘讜讗讛, 讜讘讬讜诐 讟讜讘 讛专讬 讗住讜专 诇讗住讜祝 讗转 讛转讘讜讗讛! 讜诪砖讬讘讬诐: 砖诇讚注转 讗讞专讬诐 讗讬谉 驻讬专讜砖 "讜讞讙 讛讗住讬祝" 砖讘讜 注讜砖讬诐 讗转 驻注讜诇转 讛讗住讬驻讛 诪诪砖, 讗诇讗 讞讙 讛讘讗 讘讝诪谉 讗住讬驻讛, 讛讝诪谉 砖讗讜住驻讬诐 讘讜 讻专讙讬诇 讗转 讛转讘讜讗讜转, 讘注讜谞转 讛住转讬讜.


讗 砖谞讬谞讜 讘诪砖谞讛 讻讬 住诪讬讻转 讝拽谞讬诐 讘砖诇讜砖讛. 转谞讜 专讘谞谉 [砖谞讜 讞讻诪讬诐] 讘讘专讬讬转讗 诪讚专砖 讛诇讻讛 讝讛, 谞讗诪专 讘讻转讜讘: "讜住诪讻讜 讝拽谞讬 讛注讚讛 讗转 讬讚讬讛诐 注诇 专讗砖 讛驻专 诇驻谞讬 讛'" (讜讬拽专讗 讚, 讟讜), 讜诪讬 讛诐 讝拽谞讬诐 讗诇讛 诇讗 谞转驻专砖 讘讻转讜讘, 讜砖诪讗 转讗诪专: 讬讻讜诇 讗诇讜 讝拽谞讬 讛砖讜拽, 讻诇讜诪专, 住转诐 讝拽谞讬诐 鈥� 转诇诪讜讚 诇讜诪专: "注讚讛", 讻诇讜诪专, 诪专讗砖讬 讛注诐 讜砖讜驻讟讬讜.


讗讬 [讗诐] 讛讬讛 谞讗诪专 专拽 "注讚讛", 讬讻讜诇 讗转讛 诇讜诪专 砖讬讛讜 讗诇讜 拽讟谞讬 注讚讛, 讻诇讜诪专, 讞讘专讬 住谞讛讚专讬谉 拽讟谞讛 鈥� 转诇诪讜讚 诇讜诪专: "讛注讚讛" 讜讻讜讜谞转讜 鈥� 诪讬讜讞讚讬谉 砖讘注讚讛. 讛专讬 诇诪讚谞讜 砖讝拽谞讬 住谞讛讚专讬谉 讙讚讜诇讛 讛诐 讛住讜诪讻讬诐. 讜讻诪讛 讛谉? 谞讗诪专 "讜住诪讻讜" 诇砖讜谉 专讘讬诐 鈥� 讛专讬 砖谞讬诐, "讝拽谞讬" 诇砖讜谉 专讘讬诐 鈥� 注讜讚 砖谞讬诐, 讜讗讬谉 讘讬转 讚讬谉 砖拽讜诇 鈥� 诪讜住讬驻讬谉 注诇讬讛诐 注讜讚 讗讞讚, 讛专讬 讻讗谉 讞诪砖讛 讝拽谞讬诐. 讗诇讜 讚讘专讬 专' 讬讛讜讚讛. 专' 砖诪注讜谉 讗讜诪专: 讗讬谉 诇讚专讜砖 讻谉, 讗诇讗 "讝拽谞讬" 鈥� 砖谞讬诐, 讜讗讬谉 讘讬转 讚讬谉 砖拽讜诇, 诇讻谉 诪讜住讬驻讬谉 注诇讬讛谉 注讜讚 讗讞讚, 讛专讬 讻讗谉 砖诇砖讛 讘诇讘讚.


 讜砖讜讗诇讬诐:  讜专' 砖诪注讜谉 讛讻转讬讘 [讛诇讗 谞讗诪专] "讜住诪讻讜", 讜讘讜讚讗讬 讘讗 讛讚讘专 诇诇诪讚 讜诇专讘讜转 注讜讚 讚讘专 诪讛! 讜诪砖讬讘讬诐: "讜住诪讻讜" 讛讛讜讗 诪讬讘注讬 诇讬讛 诇讙讜驻讬讛 [谞爪专讱 诇讜 诇讙讜驻讜 砖诇 注谞讬谉], 诇讛讜讚讬注 砖讝拽谞讬 讛注讚讛 讬住诪讻讜 讬讚讬讛诐 注诇 讛驻专. 讜砖讜讗诇讬诐: 讜专' 讬讛讜讚讛, 诪讛 讗讜诪专 讛讜讗 注诇 讻讱? 讜诪住讘讬专讬诐: 诇讚注转讜 诇讙讜驻讬讛 [诇讙讜驻讜 砖诇 讛讚讬谉] 诇讗 爪专讬讱 讻诇诇 诇讛讬讗诪专, 砖讗诐 转讗诪专 讻谉, 砖诇讗 讗转讬 [讘讗讛] 讛诪诇讛 "讜住诪讻讜" 诇讚专砖讛, 讚讬 诇讜 诇讬讻转讜讘 "讝拽谞讬 讛注讚讛 讬讚讬讛诐 注诇 专讗砖 讛驻专", 讜谞讘讬谉 讻讬 讬砖讬诪讜 讛讝拽谞讬诐 讜讬住诪讻讜 讬讚讬讛诐 注诇 专讗砖 讛驻专.


 讜砖讜讗诇讬诐:  讜专' 砖诪注讜谉 诪讛 诪砖讬讘 讛讜讗 注诇 讟注谞讛 讝讜? 讜诪砖讬讘讬诐: 讗讬 讻转讬讘 讛讻讬 [讗讬诇讜 讛讬讛 讻转讜讘 讻讱], 讛讜讛 讗诪讬谞讗 [讛讬讬转讬 讗讜诪专]: 诪讗讬 [诪讛 诪砖诪注] "注诇 专讗砖 讛驻专 "? 讻讜讜谞转讜 讘住诪讜讱 诇专讗砖 讛驻专, 砖讛专讘讛 驻注诪讬诐 诇砖讜谉 "注诇" 诪砖诪注讛 "诇讬讚", 讘住诪讜讱 讜诇讗 注诇讬讜 诪诪砖. 讜砖讜讗诇讬诐: 讜专' 讬讛讜讚讛, 诪讛 讛讜讗 诪砖讬讘 注诇 讟注谞讛 讝讜? 讙诪专 [诇诪讚] 讘讙讝讬专讛 砖讜讜讛 "专讗砖" "专讗砖" 诪注讜诇讛. 砖谞讗诪专讛 讛谞讞转 讬讚讬诐 注诇 专讗砖 讛注讜诇讛, 讜讛讻讜讜谞讛 砖诐 诇讛谞讞讛 注诇 讛专讗砖 诪诪砖 讜讘讻讞, 讻讱 住诪讬讻讛 注诇 砖讗专 拽专讘谞讜转. 讜专' 砖诪注讜谉 诇讗 讙诪专 [诇诪讚] 讙讝讬专讛 砖讜讜讛 讝讜, 讜诇讗 拽讬讘诇 诪专讘讜转讬讜 诇讬诪讜讚 讝讛 砖诇 "专讗砖" "专讗砖" 诪注讜诇讛.


讘 转谞讗 [砖谞讛 讛讞讻诐] 讘转讜住驻转讗: 住诪讬讻讛 讜住诪讬讻转 讝拽谞讬诐 爪专讬讻讬诐 诇讛讬讜转 讘砖诇砖讛. 讜砖讜讗诇讬诐 诪讗讬 [诪讛 讛讬讗] "住诪讬讻讛", 讜诪讗讬 [讜诪讛 讛讬讗] "住诪讬讻转 讝拽谞讬诐", 砖讗讞讚 诪讗诇讛 驻讬专讜砖讜 诇住诪讜讱 注诇 驻专 讛注诇诐 讚讘专 砖诇 爪讬讘讜专, 讗讱 诪讛 诪砖诪注讜转 讛讘讬讟讜讬 讛砖谞讬? 讗诪专 专' 讬讜讞谞谉: 诪讬住诪讱 住讘讬 [住诪讬讻转 讛讝拽谞讬诐], 讻诇讜诪专, 诇诪谞讜转 讗转 讛讞讻诪讬诐 讜诇讛讻转讬专诐 讘转讜讗专 "专讘讬".


讗诪专 诇讬讛 [诇讜] 讗讘讬讬 诇专讘 讬讜住祝: 诪讬住诪讱 住讘讬 [住诪讬讻转 讛讝拽谞讬诐] 讘砖诇砖讛 诪谞诇谉 [诪谞讬谉 诇谞讜]? 讗讬诇讬诪讗 诪讚讻转讬讘 [讗诐 转讗诪专 诪诪讛 砖谞讗诪专] 讘诪砖讛 讻讗砖专 诪讬谞讛 讗转 讬讛讜砖注 "讜讬住诪讱 讗转 讬讚讬讜 注诇讬讜 讜讬爪讜讛讜" (讘诪讚讘专 讻讝, 讻讙), 讗讬 讛讻讬 转住讙讬 讘讞讚 [讗诐 讻讱 砖讬讛讬讛 讚讬 讘讗讚诐 讗讞讚] 砖讬住诪讜讱. 讜讻讬 转讬诪讗 [讜讗诐 转讗诪专]: 诪砖讛 讘诪拽讜诐 砖讘注讬诐 讜讞讚 拽讗讬 [讜讗讞讚 注讜诪讚], 砖讗讬谉 讞讻诐 讘讜讚讚 诪诪诇讗 讗转 诪拽讜诪讜 砖诇 诪砖讛 诇讚讜专讜转, 讗诇讗 专拽 讛住谞讛讚专讬 讛讙讚讜诇讛 讛讬讗 讘诪拽讜诐 诪砖讛. 讗讬 讛讻讬 诇讬讘注讬 [讗诐 讻讱 砖讬爪讟专讻讜] 讘讻诇 住诪讬讻讛 砖讘注讬诐 讜讞讚 [讜讗讞讚]! 讜讗讜诪专讬诐: 讗讻谉, 拽砖讬讗 [拽砖讛] 讛讚讘专, 讜讗讬谉 诇谞讜 专讗讬讛 讘专讜专讛 诇讻讱.


讗诪专 诇讬讛 [诇讜] 专讘 讗讞讗 讘专讬讛 [讘谞讜] 砖诇 专讘讗 诇专讘 讗砖讬: 讛讗诐 讘讬讚讗 [讘讬讚] 诪诪砖 住诪讻讬谉 诇讬讛 [住讜诪讻讬诐 讗讜转讜] 讗转 讛讗讬砖 砖专讜爪讬诐 诇诪谞讜转讜? 讗诪专 诇讬讛 [诇讜]: 住诪讻讬谉 诇讬讛 讘砖诪讗 [住讜诪讻讬诐 讗讜转讜 讘砖诐] 砖诪诪谞讬诐 讗讜转讜 讘爪讬讘讜专, 拽专讬 诇讬讛 [拽讜专讗讬诐 诇讜] "专讘讬", 讜讬讛讘讬 诇讬讛 专砖讜转讗 诇诪讬讚谉 [讜谞讜转谞讬诐 诇讜 专砖讜转 诇讚讜谉] 讚讬谞讬 拽谞住讜转.


讜诪拽砖讬诐: 讜讞讚 诇讗 住诪讬讱 [讜讻讬 讗讚诐 讗讞讚 讘诇讘讚 讗讬谞讜 讬讻讜诇 诇住诪讜讱]? 讜讛讗 [讜讛专讬] 讗诪专 专讘 讬讛讜讚讛 讗诪专 专讘: 讘专诐 [讗诪谞诐] 讝讻讜专 讗讜转讜 讛讗讬砖 诇讟讜讘, 讜专' 讬讛讜讚讛 讘谉 讘讘讗 砖诪讜, 砖讗讬诇诪诇讗 讛讜讗 谞砖转讻讞讜 讚讬谞讬 拽谞住讜转 诪讬砖专讗诇. 讗转 讛诪砖讱 住讬驻讜专 讛讚讘专讬诐 拽讜讟注讬诐 讘转诪讬讛讛: 谞砖转讻讞讜?! 谞讙专讜住讬谞讛讜 [砖谞诇诪讚 讗讜转谉] 讜诪诪讬诇讗 诇讗 讬砖转讻讞讜? 讗诇讗 讛讬转讛 讛讻讜讜谞讛 诇讜诪专

